Det står skrevet i Evangeliet etter Lukas i det 18. kapittel:

Til noen som stolte på at de selv var rettferdige, og så ned på alle andre, fortalte Jesus denne lignelsen:  
    **10** «To menn gikk opp til tempelet for å be. Den ene var fariseer og den andre toller. **11** Fariseeren stilte seg opp for seg selv og ba slik: ‘Gud, jeg takker deg for at jeg ikke er som andre mennesker, de som svindler, gjør urett og bryter ekteskapet, eller som den tolleren der. **12** Jeg faster to ganger i uken og gir tiende av alt jeg tjener.’ **13** Tolleren sto langt unna og ville ikke engang løfte blikket mot himmelen, men slo seg for brystet og sa: ‘Gud, vær meg synder nådig!’  
    **14** Jeg sier dere: Tolleren gikk hjem rettferdig for Gud, den andre ikke. For hver den som setter seg selv høyt, skal settes lavt, og den som setter seg selv lavt, skal settes høyt.»

Slik lyder det hellige evangelium.

Jeg vet ikke med dere, men jeg har en liten drøm om å motta et brev. Som sier at jeg har et talent, jeg er tatt inn på Galtvort høyere skole for hekseri og trolldom. Fått prøvd meg i eliksirer, formler og rumpeldunk. Vi har jo hørt om mange av de som har gått der, det virker ganske kult.

En av dem vi leser om som gikk på Galtvort var briljant ung mann. Genial i alle fag, vinner av alle skolens prestisjepriser. Godt likt av alle lærerne bortsett fra en. Eleven het Tom Venster, eller Riddle for dere som kjenner navnet fra engelsk.

Han elsket styrken og hatet svakheten i seg. Han ville bli den mektigste trollmannen noen sinne, han ville bli udødelig. Så han tok navnet Voldemort og startet jobben med å fjerne svakheten i seg selv og knuse alle de han så på som svake. De som ikke var fullblodige trollmenn. Rundt seg samlet han det han så på som sterke trollmenn og hekser. Dødseterne - Folk med makt, penger, rent blod og et hat mot folk som var annerledes.

Historien om Harry Potter er nervepirrende greier. For fremst i kampen mot denne sterke Voldemort - står en skolegutt med runde briller og lynarr og vennene hans. Og de vennene er jo ikke, hva skal vi si, de får ikke alle S’er i sine ugle- og øgle-eksamener, for å si det sånn. Og de hadde i hvert fall ikke kommet igjennom opptaksprøver for dødseterne.

Du har Ronny, som er sånn middels- på skolen og blir plaga fordi familien ikke har så mye penger. Nilus som alltid glemmer og kløner ting til. Hermine, hu er ganske genial, men har gomper som foreldre og er derfor ikke god nok i Voldemorts øyne. Også har du Lulla, eller Luna, som er ganske rar, og blir mobba fordi hu skiller seg ut.

Altså, jeg kunne fortsatt, men dere skjønner poenget. Denne tenårings-gjengen skal kjempe mot tidenes største onde trollmann og hans hær. Det er ikke noe dreamteam vi heier på i Harry Potter-serien.

I dagens bibeltekst forteller Jesus om to personer. Han ene var fariseer, altså veldig opptatt av Gud og sånn. Han ba jevnlig, ga bort ti prosent av alt han tjente og fasta to ganger i uken. Han andre var en toller, mest sannsynlig veldig rik og misbrukte jobben sin til å stjele fra andre og bli enda rikere.

Så sier Jesus – han tolleren – det er han som har skjønt det, mens fariseeren må skjerpe seg. Når man hører det kan man jo bli litt sånn, what?! Men det handler ikke om hvordan de lever – men hvordan de ser på seg selv. For fariseeren, han takker Gud for at han ikke er som de andre, de svake. For at han ikke gjør noe galt, for at han er så sterk, snill og perfekt. Mens tolleren vet at han ikke er perfekt. Han er ærlig med Gud og sier: Vær meg synder nådig! Jeg er ikke perfekt, hjelp meg!

Det er fryktelig mye i livene våre som forteller oss at vi må være sterke, perfekte, som Voldemort prøver å være. I det instagram-vennlige livet vi ofte jakter er det liksom ikke rom for særheter, uperfekte kropper og svake resultater. Det er rett og slett ikke rom for menneskelighet, alt det som gjør oss til oss. Så vi ender opp med å leve i frykt, for at noen skal se oss som vi egentlig er – mennesker med feil og mangler.

Det er fascinerende å lese om Dødseterne som samles rundt Voldemort. Alle gjemmer seg bak masker, for å skjule hvem de egentlig er. Og de er livredde for Voldemort, for å bli avslørt, få sine svakheter avdekka og straffa. De vet at de ikke har råd til en eneste feil. For de er kastbare – Voldemort er klar til å slå ned på enhver svakhet.

Voldemort kaller de venner, men det er ikke kjærlighet vi ser. I 1. Johannesbrev kap 4 står det: Det finnes ikke frykt i kjærligheten. Nei, den fullkomne kjærligheten driver frykten ut.

Det ser vi i gjengen rundt Harry Potter. Der opplever vi det motsatte av dødseterne. Venner som lever uten maske, med sine feil og mangler synlig for resten av gjengen. I det fellesskapet så bygges det en trygghet og kjærlighet, fordi det er plass til en klumsete fyr som Nilus og en rar jente som Lulla. Og fordi de to tørr å være seg selv og bidra med sine talenter, blir også de andre trygge. Sammen lager de en plass hvor alle får være trygge, utvikle seg selv og støtte seg på hverandre. Styrke skapt av sårbarhet, mektig nok til å stå imot det mørkeste av det mørke.

Noen tror at kirka er en plass for de perfekte, en plass hvor selvgode folk skal få feire seg selv og sin styrke. Men det skal være det akkurat motsatte – et fellesskap hvor vi ikke skal måtte gå med maske, men være oss selv og innrømme at vi er menneskelige, ikke perfekte, men i kamp med det onde rundt oss og i oss.

Gjengen rundt Jesus, disiplene, var en uperfekt, sjabby gjeng – mennesker fra forskjellige deler av samfunnet. Det de hadde til felles var at de hadde svakheter og de trengte Jesus. Det var starten på fellesskapet som fortsetter i denne kirka her i dag.

Harry får i bok 7 et ultimatum av Voldemort. Du kan overgi deg og bli drept, ellers vil de rundt deg fortsette å lide. For Voldemort så var døden det aller verste han kunne tenke seg. Men Harry velger å ofre seg selv, for å redde vennene sine. Han hadde opplevd noe så rikt i det fellesskapet, at han var villig til å dø for det.

Han var redd da han gikk mot skogen hvor Voldemort var. Men jeg tror Harry klarte gå inn i den skogen fordi den fullkomne kjærligheten driver frykten ut. Jesus sier: *Ingen har større kjærlighet enn den som gir sitt liv for sine venner.*

Kirka finnes fordi vi tror at Gud kjemper for oss. At Jesus ga sitt liv for sine venner. Og at kjærligheten er sterkere enn døden. Vi ser det i historien om Harry Potter, hvor svakhet og kjærlighet nedkjemper rå styrke og frykt. Men først og fremst ser vi kjærlighetens kraft i det historiske faktum at Jesus sto opp fra de døde den tredje dagen og viste seg for vennene sine, med sår i hendene og siden.

Gud selv ble sårbar, og i sårbarheten ble kjærlighetens styrke synlig. Gud selv døde på et kors og sto opp, for å samle oss, gjengen med uperfekte, noen ganger svake mennesker, samle oss rundt seg. Den fullkomne kjærligheten strekker hendene mot oss. Så vi ikke skal trenge å leve bak en maske, i frykt for å bli avslørt. Men heller kan føle oss trygge på at vi er sett, avslørt og elsket, som vi er.

Satt fri fra jakten på det instagram-vennlige livet. Det er som om vi har fått et brev. Brevet som jeg vet mange av oss har venta lenge på. Det som forteller oss at vi har en magisk gave, et talent. Ja, akkurat du er tatt inn i fellesskapet fordi du er ment for noe mer enn likes, karriere og popularitet som vanlige gomper setter så høyt.

Bibelen forteller oss at vi har evnen til å fremkalle den mektigste form for magi, nemlig kjærlighet. Skape varme fellesskap hvor folk kan være hele seg, bli trygge. Kjenne Guds kjærlighet på kroppen, bli sett av Jesus sitt varme tilgivende blikk.

Så frykten kan drives bort.